Noordwes-burgemeester sterf in ongelukNeo Schalk, burgemeester van die Naledi- plaaslike munisipaliteit. (Foto: Facebook) Die burgemeester van die Naledi- plaaslike munisipaliteit, wat Stella en Vryburg in Noordwes bedien, is Sondag vroegoggend in ’n motorongeluk oorlede. Neo Schalk is in ’n trompop botsing op die N14 buite Vryburg oorlede. Die burgemeester én die bestuurder van die ander voertuig waarteen sy motor gebots het, is op die ongelukstoneel dood verklaar. Die LUR vir gemeenskapsveiligheid in Noordwes, Sello Lehari, het intussen sy medelye met Schalk se naasbestaandes uitgespreek. Lehari beskryf Schalk as ’n “voetsoldaat”. “Burgemeester Schalk was altyd teenwoordig by die vele gesamentlike wetstoepassingsoperasies wat ons in Vryburg gehou het. Hy sou aktief deelneem en padgebruikers smeek om die reëls van die pad te gehoorsaam. Ek is bedroef oor sy ontydige dood, veral in dié tyd waar ons voorberei op die verkiesing van die plaaslike regering,” sê Lehari. Schalk se dood volg kort nadat die nuutverkose burgemeester van Johannesburg, Jolidee Matongo, verlede maand in ’n motorongeluk dood is. Matongo het hom vroeër die dag nog by pres. Cyril Ramaphosa in Soweto aangesluit as deel van die ANC se verkiesingsveldtog voordat hy in die ongeluk op die Goue Hoofweg, suid van Johannesburg, betrokke was. Die waarnemende burgemeester van die Nelson Mandelabaai-metro, Nqaba Bhanga, was ook in Augustus in ’n motorongeluk betrokke. Bhanga het ernstige beserings opgedoen, maar is intussen uit die hospitaal ontslaan.